CELEX: 32022D1024
Language: lv
Date: 2022-04-07 00:00:00
Title: Padomes Lēmums (ES) 2022/1024 (2022. gada 7. aprīlis) par nostāju, kas Eiropas Savienības vārdā jāieņem Roterdamas konvencijas par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem, Pušu konferencē attiecībā uz minētās Konvencijas III pielikuma grozījumiem

29.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 172/9
               
            
         PADOMES LĒMUMS (ES) 2022/1024
         (2022. gada 7. aprīlis)
         par nostāju, kas Eiropas Savienības vārdā jāieņem Roterdamas konvencijas par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem, Pušu konferencē attiecībā uz minētās Konvencijas III pielikuma grozījumiem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 192. panta 1. punktu, 207. panta 3. punktu un 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Roterdamas konvencija par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem (“Konvencija”), stājās spēkā 2004. gada 24. februārī, un Savienības vārdā to noslēdza ar Padomes Lēmumu 2006/730/EK (1).
                  
               
                     (2)
                  
                  
                     Konvenciju Savienībā īsteno ar Eiropas Parlamenta un Padomes Regulu (ES) Nr. 649/2012 (2).
                  
               
                     (3)
                  
                  
                     Ievērojot Konvencijas 7. pantu, Konvencijas Pušu konference var lemt par ķīmisko vielu iekļaušanu Konvencijas III pielikumā.
                  
               
                     (4)
                  
                  
                     Paredzams, ka Konvencijas Pušu konference savā desmitajā sanāksmē pieņems lēmumus par jaunu ķīmisko vielu iekļaušanu Konvencijas III pielikumā.
                  
               
                     (5)
                  
                  
                     Lai nodrošinātu to, ka importējošās Puses saņem Konvencijas sniegto aizsardzību, un tā kā ir izpildīti visi attiecīgie Konvencijas kritēriji, ir nepieciešams un ir lietderīgi atbalstīt Konvencijā paredzētās Ķīmisko vielu pārskatīšanas komitejas ieteikumu Konvencijas III pielikumā iekļaut acetohloru, karbosulfānu, krizotilazbestu, dekabromdifenilēteri, fentionu, dažus šķidros preparātus, kuri satur parakvāta dihlorīdu, perfluoroktānskābi (PFOA), tās sāļus un ar PFOA saistītos savienojumus. Minēto ķīmisko vielu lietošana Savienībā jau ir aizliegta vai stingri ierobežota, un, ievērojot Regulu (ES) Nr. 649/2012, uz vairumu no tām attiecas eksporta prasības, kas ir stingrākas par Konvencijā noteiktajām.
                  
               
                     (6)
                  
                  
                     Ir lietderīgi noteikt nostāju, kas Savienības vārdā ir jāieņem Pušu konferences desmitajā sanāksmē attiecībā uz Konvencijas III pielikuma grozījumiem, jo minētie grozījumi būs Savienībai saistoši,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Eiropas Savienības vārdā ir jāieņem Roterdamas konvencijas par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem, Pušu konferences desmitajā sanāksmē, ir atbalstīt Konvencijas III pielikuma grozījumus attiecībā uz to, ka tajā iekļauj acetohloru, karbosulfānu, krizotilazbestu, dekabromdifenilēteri, fentionu (īpaši mazā apjomā lietojamiem (ULV) preparātiem, kuros aktīvās vielas saturs ir 640 g/l vai vairāk), šķidros preparātus (emulģējamos koncentrātus un šķīstošos koncentrātus), kuros parakvāta dihlorīda saturs ir 276 g/l vai vairāk, kas atbilst parakvāta jonu koncentrācijai 200 g/l vai vairāk, un perfluoroktānskābi (PFOA), tās sāļus un ar PFOA saistītos savienojumus.
         
         
            2. pants
            Atkarībā no norisēm Pušu konferences desmitajā sanāksmē Savienības pārstāvji, apspriežoties ar dalībvalstīm, koordinācijas sanāksmēs uz vietas var vienoties par 1. pantā minētās nostājas precizēšanu bez jauna Padomes lēmuma.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 7. aprīlī
            
               
                  Padomes vārdā –
               
               
                  priekšsēdētājs
               
               J. DENORMANDIE
            
         
         
            (1)  Padomes Lēmums 2006/730/EK (2006. gada 25. septembris), lai Eiropas Kopienas vārdā noslēgtu Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā (OV L 299, 28.10.2006., 23. lpp.).
         
            (2)  Eiropas Parlamenta un Padomes Regula (ES) Nr. 649/2012 (2012. gada 4. jūlijs) par bīstamo ķīmisko vielu eksportu un importu (OV L 201, 27.7.2012., 60. lpp.).